Twee vas oor R1 miljoen se perlemoenVan die perlemoen waarop beslag gelê is. Foto: SAPD Daar is beslag gelê op perlemoen ter waarde van R1,2 miljoen nadat die polisie op ŉ huis in Table View, Kaapstad, toegeslaan het. Die polisie het inligting ontvang oor perlemoen wat glo in ŉ huis in Raatsstraat gehou word waarna ŉ klopjag Donderdag uitgevoer is, het kapt. FC van Wyk, woordvoerder van die polisie, gesê. “Die huis is deursoek en daar is op 4 600 eenhede droë perlemoen en ses sakkies bevrore perlemoen beslag gelê.” Volgens Van Wyk is daar ook beslag gelê op ŉ groot kisvrieskas, ŉ groot pot, gasbottels en toerusting wat gebruik word om perlemoen te droog. Twee buitelandse burgers, 31 en 35 jaar oud, is in hegtenis geneem. Die verdagtes sal binnekort in die Kaapse landdroshof op aanklagte ingevolge die Wet op Lewende Mariene Hulpbronne verskyn.